Lars Barfoed (KF), 2009-02-20:
Regeringen fremlagde jo i december måned transportudspillet »Bæredygtig transport - bedre infrastruktur«.
I januar i år indgik regeringen så et bredt forlig om transportaftalen »En grøn transportpolitik«.
Hermed er den danske transportpolitik måske mere end nogen sinde før drejet ind på et grønt spor.
Alle partier i Folketinget med undtagelse af Enhedslisten er jo også med i aftalen, som vi har indgået, og som giver den kollektive trafik i Danmark et historisk løft, et løft på ca. 60 mia. kr. svarende til to tredjedele af de samlede investeringer i planen.
Bl.a. begynder vi realiseringen af den danske højhastighedsstrategi på jernbanen, Timemodellen.
Vi afsætter 22 mia. kr. til en gennemgribende modernisering af signalsystemet på jernbanen.
Vi reserverer 10 mia. kr. til at udvide kapaciteten på banen mellem København og Ringsted.
Vi etablerer dobbeltspor på banen mellem Lejre og Vipperød og starter en undersøgelse af muligheden for dobbeltspor i Sønderjylland.
Vi afsætter 1 mia. kr. til cykler og 1,3 mia. kr. til busser.
Vi afsætter 500 mio. kr. til en letbane i Århus og 1,5 mia. kr. til en højklasse kollektiv trafikløsning i Ring 3-korridoren i København.
Ud over massive investeringer i skinner, busser og cykler indeholder aftalen under overskriften »Grøn transportvision DK« et helt katalog over tiltag, der skal fremme den bæredygtige transport i Danmark, f.eks. elbiler, grønne taxaer og energieffektive busser.
Som led i »Grøn transportvision DK« har jeg netop oprettet et Center for Grøn Transport, der skal afprøve og implementere energieffektive transportteknologier.
Transportvisionen indebærer også grønne kørselsafgifter, der skal gøre det billigere at anskaffe sig miljørigtige biler, mens det skal være dyrere at bruge bilen, især hvis den forurener meget.
Transportplanen indeholder en række helt nødvendige investeringer på en række af de mest trængselsplagede vejstrækninger rundtomkring i Danmark.
Det gælder bl.a. Frederikssundmotorvejen og undersøgelse af en række omfartsveje, hvor der er behov for at lede trafik uden om tætbefolkede byområder til gavn for trafiksikkerheden og bymiljøet.
Med aftalen om Femernforbindelsen får vi samtidig en historisk mulighed for at styrke jernbanen og ikke mindst transporten af gods på skinner.
Med i januars aftale er også forbedringer af vejforbindelserne til en række havne landet over.
Det vil bl.a. styrke grundlaget for at transportere gods ad søvejen i stedet for med lastbiler.
Regeringens og forligspartiernes ambitioner for en grøn transportpolitik er altså høje, men de er ikke forenelige med et stop for motorvejsbyggeri, som Enhedslisten lægger op til med dette beslutningsforslag.
Regeringen ønsker, at det danske samfund skal hænge sammen både miljømæssigt og trafikalt.
Vi skal have mere og bedre mobilitet i Danmark, men det skal ske på en bæredygtig måde af hensyn til miljø og klima.
Derfor vil vi ikke lade de mange pendlere i stikken, der hver morgen og hver eftermiddag sidder i kø på de mest trængselsplagede motorvejsstrækninger.
Vi skal have langt mere kollektiv trafik i Danmark, men vi kan ikke lukke øjnene for, at tusinder af familier og virksomheder året rundt har behov for ordentlige veje.
Det er nødvendigt for at skabe et Danmark, der miljømæssigt og trafikalt hænger sammen, og derfor vil regeringen afvise Enhedslistens beslutningsforslag om et 10-årigt stop for motorvejsbyggerier.
Altså, jeg må henholde mig til, at vi har et budget her, hvor der er et overslag, og det har vi lagt 30 pct. oveni, så kommer vi til 6,3 mia. kr., og det er, hvad vi forventer at kunne holde os inden for.
Jeg har ikke grund til at tro andet.
Hvis - nu er vi jo ikke meget for at svare på hypotetiske spørgsmål sådan generelt, og det er et hypotetisk spørgsmål, hr. Per Clausen stiller - men hvis det skulle være sådan, at vi kommer i en situation, hvor det bliver dyrere, hvad jeg ikke forventer, så må vi jo tage stilling til, hvordan vi finansierer den fordyrelse, det er der overhovedet ikke taget stilling til på nuværende tidspunkt, men jeg forventer det heller ikke, fordi vi her har et meget forsigtigt anlægsbudget, hvor vi lægger 30 pct. oven i det, vi egentlig har som overslag.